## El CECOPI informa d’un incendi en una campa d’Alberic d’apilament temporal d’estris i restes procedents de municipis afectats per la DANA

*** Es recomana a la població d’urbanitzacions pròximes que mantinguen tancades portes i finestres, especialment en casos de persones vulnerables o amb problemes respiratoris
* La secretària autonòmica preveu que esta setmana finalitzaran els treballs d’extracció de llots i neteja de garatges i soterranis assignats a bombers i personal de l’UME**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

Irene Rodríguez ha comentat que el Consorci Provincial de Bombers de València ha informat el CECOPI que “esta nit hem tingut un incendi en una campa d’Alberic en la qual s’estaven depositant estris i restes arreplegats en municipis afectats per la DANA”.

La secretària autonòmica ha explicat que “estan participant en les tasques d’extinció sis dotacions de Bombers del Consorci, una unitat de Bombers Forestals de la Generalitat i també s’han mobilitzat dos helicòpters i maquinària per a atallar-lo com més prompte millor”.

En este sentit, ha afirmat que “en principi no hi ha risc per a la població, però sí que hi ha bastant de fum, per la qual cosa s’han emés algunes recomanacions, sobretot a vivendes que puguen estar més pròximes en una urbanització confrontant, perquè mantinguen portes i finestres tancades i, sobretot, pel que fa a la població més vulnerable que puga tindre afeccions respiratòries”.

Per la seua banda, el subdirector tècnic del Consorci de Bombers de València, Salvador Ballesta, ha detallat que l’incendi s’ha iniciat al voltant de les 3.00 de la matinada i que es tracta d’un “incendi d’escombraries que es troba actiu i no té cap risc de propagació”. “La gent pot estar tranquil·la”, ha puntualitzat.

Ballesta ha indicat que, encara que estos incendis “són un poc escandalosos pel fum, són incendis que no tenen una gran complicació i no hi ha cap risc addicional”. Quant al fet  que el fum siga per restes d’estris, el subdirector tècnic del Consorci de València ha afirmat que “és un fum convencional, que pot ser que dure tot el dia, però que si es complixen les mesures de protecció a la població, no hauria d’haver-hi cap problema”.

Estes mesures consistixen a tancar portes i finestres per a evitar que el fum entre dins de les edificacions i, sobretot, prestar especial atenció a les persones vulnerables que tinguen algun problema respiratori.

**Instal·lacions elèctriques**

D’altra banda, la secretària autonòmica ha comentat que en el CECOPI també s’ha informat d’un altre incendi que “durant la matinada de hui s’ha produït en una vivenda a Alginet i que sembla que podria estar motivat per una estufa”.

En este sentit, ha tornat a recordar “la importància de les recomanacions de revisió de les instal·lacions elèctriques i no connectar massa aparells a la mateixa regleta per a evitar este tipus d’acumulació i que es puguen produir incendis”.

Quant als  treballs d’extracció de llots i neteja d’aparcaments subterranis i de soterranis, Rodríguez ha assenyalat que “s’estan finalitzant els treballs assignats a Bombers del Consorci Provincial de València, a Bombers Forestals de la Generalitat i personal de l’UME”.

La secretària autonòmica ha explicat que “està previst que durant esta setmana tots estos dispositius acaben les missions que tenen assignades i podrem començar a planificar i redirigir tots estos mitjans”. Ha detallat que, “d’una banda, els mitjans de cisternes podran anar assumint-los les empreses de la Diputació per a continuar abordant els treballs en els garatges pendents, i la resta de recursos humans i materials, a altres tasques, com poden ser rentades o altres qüestions que es vagen assignant per la direcció de l’emergència”.

Fecha: 15/12/2024